DMI har sendt lokale varsler om risiko for skybrud og kraftig regn i Nordjylland. Allerede nu har Aalborg onsdag registreret lokalt skybrud.

DMI har netop udsendt et varsel om risiko for kraftig regn og skybrud. Varslet er gældende fra onsdag kl. 14 til torsdag kl. 5 og i Nordjylland er varslet gældende for Aalborg, Himmerland og Morsø. Der kan falde mellem 30 og 50 milimeter regn i varslingsperioden og desuden risiko for lokale skybrud, hvor der kan falde mere end 15 milimeter regn på 30 minutter. Aalborg har allerede haft skybrud Tidligere på dagen har der været lokalt skybrud i Aalborg Kommune, da der er faldet 22,4 milimeter regn på 30 minutter. Det oplyser DMI i et opslag på Twitter. Ved risiko for skybrud er det vigtigt at tjekke tagrender, nedløbsrør og afløbsriste nær boligen og desuden huske at lukke døre og vinduer. Der kan ligge meget vand på vejene, så nedsæt hastigheden for at undgå akvaplaning.